ททท.เตือนอย่าหลงเชื่อ SMS หลอกให้กดลิงก์ลงทะเบียนเราเที่ยวด้วยกัน เฟส 5 ย้ำ เปิดระบบ 8 มีนาคมนี้
นายยุทธศักดิ์ สุภสร ผู้ว่าการการท่องเที่ยวแห่งประเทศไทย เปิดเผยถึงโครงการ "เราเที่ยวด้วยกันเฟส 5"  จะเปิดระบบรับสมัครผู้ประกอบการโรงแรม/ที่พักรายใหม่เข้าร่วมโครงการฯ ระหว่างวันที่ 8-15 กุมภาพันธ์ นี้เป็นต้นไป ทางเว็บไซต์ เราเที่ยวด้วยกัน.com จากนั้นจะเปิดให้ประชาชนใช้สิทธิ์เพื่อจองโรงแรม/ที่พัก ในวันที่ 8 มีนาคมและเริ่มเข้าพักได้ในวันที่ 11 มีนาคม – 30 เมษายน ซึ่งขณะนี้เริ่มมีกลุ่มมิจฉาชีพ ส่งข้อความไปหลอกให้ประชาชนกดลิงก์เพื่อลงทะเบียน ร่วมโครงการฯ ซึ่งในเว็บไซต์ เราเที่ยวด้วยกัน.com ได้ขึ้นข้อความประกาศแจ้งเตือนประชาชนให้ระวังกลุ่มมิจฉาชีพเนื่องจากโครงการเราเที่ยวด้วยกัน เฟส 5 อยู่ระหว่างเตรียมการเปิดลงทะเบียนการใช้สิทธิ์ จึงยังไม่มีการดำเนินการลงทะเบียนใดๆ หากพบว่า มีผู้ส่ง Link ลงทะเบียน หรือ SMS เชิญชวนให้เข้าร่วมโครงการ ขอให้ระมัดระวัง อย่าหลงเชื่อกรอกข้อมูลส่วนบุคคลหรือคลิกเข้าไปที่ Link ดังกล่าวและให้ติดตามข้อมูลข่าวสารจากหน้าเว็บไซต์โครงการเราเที่ยวด้วยกัน www.เราเที่ยวด้วยกัน.com เท่านั้น